Diari Oficial de la Generalitat Valenciana


Sumari del DOGV 7258, del 22-04-2014 (2014/3572)

DECRET 59/2014, de 17 d'abril, del Consell, pel qual es regula el Panel de Tast d'Olis d'Oliva de la Comunitat Valenciana.
--------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/04/17/59/dof/vci/html**

### Dades del document

Número de DOGV
:   7258

Data del DOGV
:   22-04-2014

Secció del DOGV
:   I. DISPOSICIONS GENERALS

Número del document
:   2014/3572


Data del document
:   17-04-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Decret

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * reglament intern
    * legislació
    * oli d'oliva
    * organització administrativa
    * qualitat del producte

DECRET 59/2014, de 17 d'abril, del Consell, pel qual es regula el Panel de Tast d'Olis d'Oliva de la Comunitat Valenciana. [2014/3572]  
PREÀMBUL  
  
El Reglament (CEE) número 2568/1991, de la Comissió, d'11 de juliol de 1991, sobre característiques dels olis d'oliva i dels olis de pinyolada d'oliva i sobre els seus mètodes d'anàlisi (DOCE L 248, 05.09.1991), disposa en l'article 2 que per a la valoració de les característiques organolèptiques dels olis d'oliva verges haurà d'emprar-se el mètode establit pel mateix reglament en el seu annex XII, que requerix, en últim terme, la intervenció d'un panel de tastadors, la constitució del qual imposa als Estats membres l'article 4 del mateix reglament, a més de preveure que els tastadors seran seleccionats i entrenats d'acord amb les normes del mètode descrit en l'annex XII de l'esmentat reglament comunitari.  
El Reial Decret 227/2008, de 15 de febrer, pel qual s'establix la normativa bàsica referent als panels de tastadors d'oli d'oliva verge, establix disposicions que han de seguir-se en el funcionament dels panels de tast d'oli d'oliva verge que hagen de ser autoritzats per al control oficial.  
  
El Decret 56/2001, de 13 de març, del Consell, pel qual es regula el Panel de Tast d'Olis d'Oliva de la Comunitat Valenciana, es va publicar en el seu moment per a regular a la Comunitat Valenciana el funcionament d'eixe òrgan encarregat de l'anàlisi oficial de les característiques organolèptiques dels olis d'oliva verges. No obstant això, les modificacions legislatives posteriors i l'experiència acumulada aconsellen modificar-ne el contingut per a adaptar-lo a la legislació i modificar el seu funcionament i, per a aconseguir claredat jurídica, es preferix aprovar un text complet en compte de modificar-ne l'anterior.  
D'acord amb l'article 61.3.d de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i modificat per la Llei Orgànica 1/2006, de 10 d'abril, correspon a la Generalitat la competència exclusiva per al desplegament i l'execució de les normes i disposicions europees en l'àmbit de les seues competències; així mateix, l'article 49.3.1a de l'Estatut d'Autonomia disposa que és competència exclusiva de la Generalitat la defensa contra fraus i qualitat i seguretat alimentària, la qual està assignada administrativament a la Conselleria de Presidència i Agricultura, Pesca, Alimentació i Aigua pel Decret 82/2013, de 21 de juny, del Consell, pel qual va aprovar el Reglament Orgànic i Funcional de la Conselleria de Presidència i Agricultura, Pesca, Alimentació i Aigua.  
Per tot això, a proposta del conseller de Presidència i Agricultura, Pesca, Alimentació i Aigua, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 17 d'abril de 2014,  
  
  
DECRETE  
  
  
Article 1. El Panel de Tast d'Olis d'Oliva de la Comunitat Valenciana  
1. El Panel de Tast d'Olis d'Oliva de la Comunitat Valenciana (d'ara en avant, Panel de Tast) és l'òrgan tècnic constituït en la conselleria amb competències en matèria d'agricultura i alimentació per a analitzar les característiques organolèptiques dels olis d'oliva verges a la Comunitat Valenciana, de conformitat amb el que establix el Reglament (CEE) 2568/1991, de la Comissió, d'11 de juliol de 1991, sobre característiques dels olis d'oliva i dels olis de pinyolada d'oliva i sobre els seus mètodes d'anàlisi, i en el Reial Decret 227/2008, de 15 de febrer, pel qual s'establix la normativa bàsica referent als panels de tastadors d'oli d'oliva verge.  
2. El Panel de Tast dependrà funcionalment de la direcció general que tinga competències en matèria d'anàlisi agroalimentària.  
  
Article 2. Funcions del Panel de Tast  
Les funcions del Panel de Tast són les següents:  
1. Fer les anàlisis sensorials oficials d'olis d'oliva verges que siguen necessàries per a la seua classificació comercial d'acord amb el que establix el Reglament (CEE) 2568/1991, de la Comissió, d'11 de juliol de 1991, sobre característiques dels olis d'oliva i dels olis de pinyolada d'oliva i sobre els seus mètodes d'anàlisi.  
2. Fer anàlisis sensorials informatives d'olis d'oliva verges a sol·licitud de les empreses del sector oleícola o dels organismes oficials.  
  
3. Les altres funcions que li siguen reglamentàriament encomanades en relació amb la valoració tècnica dels olis d'oliva, i en particular:  
  
a) Participar amb organismes públics i privats en labors d'investigació o prospecció relacionades amb la seua àrea d'activitat, especialment les conduents a la millora organolèptica dels olis d'oliva verge extra de la Comunitat Valenciana.  
b) Fer activitats de divulgació relacionades amb les funcions del panel.  
c) Impartir formació sobre l'anàlisi organolèptica d'olis d'oliva verges i altres matèries relacionades amb l'activitat del panel.  
d) Participar en la selecció de mostres o com a jurat en concursos nacionals i internacionals d'olis d'oliva.  
e) Participar en activitats de coordinació, intercomparació, homologació de criteris o col·laboració amb altres panels de tast nacional o internacional.  
f) Donar suport a organismes nacionals o internacionals en matèries relacionades amb l'activitat del panel.  
  
Article 3. Composició del Panel de Tast  
1. El Panel de Tast d'Olis d'Oliva de la Comunitat Valenciana està dirigit pel cap del panel, que serà nomenat pel director general amb competències en matèria d'anàlisi agroalimentària i haurà de complir els requisits establits pel Reglament (CEE) número 2568/1991, d'11 de juliol, el Reial Decret 227/2008, de 15 de febrer, i la resta de normativa que hi siga aplicable.  
2. El Panel de Tast està format per tastadors, que seran seleccionats i entrenats segons el que disposa l'annex XII del Reglament (CEE) 2568/1991, d'11 de juliol, el Reial Decret 227/2008, de 15 de febrer, i per altres normes nacionals o internacionals que siguen aplicables. El cessament dels tastadors es produirà a petició pròpia, per causes que els impedisquen exercir les seues tasques o per perdre la qualificació com a tastadors. El nomenament i cessament dels tastadors és competència del cap del servici en què estiga integrat el Panel de Tast, a proposta del cap del panel.  
3. El director general amb competències en matèria d'anàlisi agroalimentària designarà un secretari, que serà un funcionari d'esta direcció general.  
  
Article 4. Règim de funcionament  
1. El Panel de Tast d'Olis d'Oliva de la Comunitat Valenciana es regirà en el seu funcionament per les disposicions de l'annex XII del Reglament (CEE) 2568/1991, d'11 de juliol, i les seues modificacions posteriors, el Reial Decret 227/2008, de 15 de febrer, i per altres normes nacionals o internacionals que hi siguen aplicables.  
2. Per a les qüestions no previstes en les normes, el cap del panel redactarà els procediments escrits oportuns.  
  
Article 5. Funcions dels membres del Panel de Tast  
1. Funcions del cap de panel:  
a) Les descrites en l'annex XII, punt 4, del Reglament (CEE) número 2568/1991, d'11 de juliol.  
b) La representació del panel.  
c) La proposta de nomenament i cessament dels tastadors.  
d) La redacció dels procediments que regulen el funcionament del panel.  
2. Funcions del secretari:  
a) Convocar, en nom del president, els tastadors que hagen d'intervindre en cada sessió.  
b) Expedir els certificats d'assistència que justifiquen l'abonament de les quantitats que han de percebre els tastadors en concepte de gratificacions per assistència i meritació de dietes i gastos de transport.  
c) Substituir el cap del panel en les labors de representació.  
d) Expedir qualsevol certificat que es requerisca en relació amb les activitats del panel.  
3. Funcions dels tastadors: participar en les sessions de tast oficial a què siguen convocats, respectant les condicions establides per a estes, incloent-hi les necessàries per a mantindre la seua qualificació.  
  
Article 6. Participació en anàlisis oficials i acreditació del Panel de Tast  
El Panel de Tast d'Olis d'Oliva de la Comunitat Valenciana haurà de complir els requisits establits en l'article 3 del Reial Decret 227/2008, de 15 de febrer, pel qual s'establix la normativa bàsica referent als panels de tastadors d'oli d'oliva verge, així com participar en el sistema de coordinació i control anual de verificació de panels autoritzats per a la realització del control oficial descrit en l'article 6 del Reial Decret 227/2008 esmentat.  
  
  
DISPOSICIONS ADDICIONALS  
  
Primera. Gratificacions per assistència  
Els membres del Panel de Tast tindran dret a percebre les gratificacions per assistències a què es referix la normativa sobre indemnitzacions per raó del servici i gratificacions per servicis extraordinaris del personal de la Generalitat. Les quanties de les gratificacions seran les establides com a import màxim per les assistències a tribunals.  
  
En el cas del personal al servici de l'Administració de la Generalitat, estes gratificacions només s'atorgaran quan les sessions tinguen lloc fora de l'horari normal de treball.  
  
Segona. Meritació de dietes i gastos de transport  
Les gratificacions per assistències són compatibles amb la meritació de les dietes i els gastos de transport establits pel Decret 24/1997, d'11 de febrer, del Consell, sobre indemnitzacions per raó del servici i gratifi-cacions per servicis extraordinaris. En el cas dels membres del Panel de Tast d'Olis d'Oliva de la Comunitat Valenciana que no siga personal al servici de l'Administració de la Generalitat, estes indemnitzacions només es meritaran per les estades i trasllats fora del terme municipal en què radique el seu domicili.  
  
Tercera. Abonament de les gratificacions, dietes i gastos de transport  
L'abonament de les quantitats que han de percebre els tastadors en concepte de gratificacions per assistència i la meritació de dietes i gastos de transport es faran a partir dels certificats d'assistència que expedisca el secretari del panel.  
  
Quarta. Taxes per la realització d'anàlisis organolèptiques  
Les taxes per la realització de les anàlisis organolèptiques d'olis d'oliva verges seran les establides per la Llei de Taxes de la Generalitat.  
  
  
DISPOSICIÓ DEROGATÒRIA  
  
Única. Derogació normativa  
Queden derogats el Decret 56/2001, de 13 de març, del Consell, pel qual es regula el Panel de Tast d'Olis d'Oliva de la Comunitat Valenciana, i l'Orde de 25 de febrer de 2002, de la Conselleria d'Agricultura, Pesca i Alimentació, per la qual es desplega el Decret 56/2001, de 13 de març, del Consell, pel qual es regula el panel de Tast d'Olis d'Oliva de la Comunitat Valenciana i s'establix el reglament d'organització i funcionament del Panel, i la resta de normativa del mateix rang o d'un rang inferior que s'opose a les disposicions d'este decret.  
  
  
DISPOSICIONS FINALS  
  
Primera. Desplegament  
La persona titular de la conselleria competent en matèria d'agricultura, en l'àmbit de les seues competències, dictarà les disposicions necessàries per al desplegament i l'aplicació del que disposa este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 17 d'abril de 2014  
  
El president de la Generalitat,  
ALBERTO FABRA PART  
  
El conseller de Presidència i Agricultura, Pesca, Alimentació i Aigua,  
JOSÉ CÍSCAR BOLUFER


Còpia Permalink ELI